**Zborul din amurg**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E doar o bancă, un amurg și eu,

Încremenit pe-o margine de-alee,

Cu gândurile-n câmpuri elizee

Prin care derulez un vechi clișeu.

E-atât de vechi, încât un verde crud

A devenit ca frunza dintr-o toamnă

În care înserarea mă îndeamnă

Să ies, cântarea nopții s-o aud.

Prin câmpurile-acelea, încă am

Vigoarea din poveștile trăite

În vieți, din amintire desfrunzite,

Când ne-ntâlneam și, uneori, zburam.

Erai cu mine-acolo și, în doi,

Cutreieram ținuturile-acele

Ca doi luceferi printre mii de stele

Ce ne priveau, din marele convoi.

Din gândurile de pe-un vechi tărâm,

Pe-o bancă, sub o salcie bătrână,

Ca și atunci, ținându-ne de mână,

Îmi pare că, adesea, coborâm.